আশিকুর রহমান,স্টাফ রিপোর্টার: সাহিত্যের উর্বর ভূমিতে নিভৃতচারিণী কবি আসমা উল হুসনা চন্দ্রার শব্দের শিশির কাব্যগ্রন্থটি আসন্ন একুশে বইমেলায় প্রকাশ পাচ্ছে। চেতনায় বায়ান্ন একাত্তর, আহ্লাদী সমাজ ও মধুর বিষাদ তিনটি অধ্যায়ে মোট বত্রিশটি কবিতা আছে বইটিতে। প্রথম অংশে একাত্তরের অমরত? জাগিয়ে তোলার দু-একটি কথা, দ্বিতীয় অংশে মানবিক সত্তা ও লৌকিক আনুষ্ঠানিকতার দ্বন্দ্ব এবং আকাঙ্খার অবতারনা, তৃতীয় ও শেষ অংশে কল্পনার কফিনে জমানো কিছু লবনাক্ত ছন্দের প্রতিধ্বনি; অলীক মেঘের ভেলায় ভাসা বিষাদ যা দেখিয়েছে তার মধুরতম রুপ । বইটি পাওয়া যাবে বইমেলার প্রথম দিন থেকেই দাঁড়িকমা প্রকাশনীর স্টলে। ৩২ টি কবিতার ৪০ পৃষ্ঠার বইটির মূল্য ১৩৫ টাকা। রাজশাহী মেডিকেল কলেজের ৫ম বর্ষের ছাত্রী আসমা উল হুসনা চন্দ্রার এটিই প্রথম কাব্যগ্রন্থ। কবি আসমা উল হুসনা চন্দ্রা বলেন, বাংলা সাহিত্য ভান্ডারের সমৃদ্ধ জগতে প্রবেশের দুঃসাহস আমার নেই। আছে এ ভাষার প্রতি হৃদয় নিংড়ানো মধুর ভালবাসা। বইটি পড়ে পাঠকের কেমন লাগবে জানিনা। তবে দু একজন সাহিত্যপ্রেমীর হাতে ছোট এ বইটি আদরেই থাকবে আশা করি।